CELEX: 32022D0438
Language: da
Date: 2022-03-14 00:00:00
Title: Rådets afgørelse (EU) 2022/438 af 14. marts 2022 om den holdning, der skal indtages på Den Europæiske Unions vegne i Administrationsrådet for Det Internationale Center til Bilæggelse af Investeringstvister (ICSID)

17.3.2022   
               
               
                  DA
               
               
                  Den Europæiske Unions Tidende
               
               
                  L 89/8
               
            
         RÅDETS AFGØRELSE (EU) 2022/438
         af 14. marts 2022
         om den holdning, der skal indtages på Den Europæiske Unions vegne i Administrationsrådet for Det Internationale Center til Bilæggelse af Investeringstvister (ICSID)
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Administrationsrådet for Det Internationale Center til Bilæggelse af Investeringstvister (ICSID) stemmer ved skriftlig procedure om en pakke med forslag til ændringer af ICSID's regler. Den skriftlige procedure indledtes den 20. januar 2022 og afsluttes efter planen den 21. marts 2022.
                  
               
                     (2)
                  
                  
                     Unionen er ikke medlem af ICSID. Unionen har imidlertid ved henvisning til ICSID's regler indarbejdet ICSID-reglerne i sine handels- og investeringsaftaler, der indeholder bestemmelser om investeringsbeskyttelse og bilæggelse af investeringstvister.
                  
               
                     (3)
                  
                  
                     Den Europæiske Unions Domstol gjorde det i sin udtalelse 2/15 af 16. maj 2017 (1) klart, at direkte udenlandske investeringer henhører under Unionens enekompetence, og at ordninger for bilæggelse af tvister om investeringer ikke kan indføres uden medlemsstaternes samtykke.
                  
               
                     (4)
                  
                  
                     Gennem reformen af ICSID's regler vil reglerne for ICSID's supplerende ordning potentielt finde anvendelse på tvister, der indledes mod regionale organisationer for økonomisk integration såsom Unionen. Unionen anvender også ICSID-reglerne i sine investeringstraktater, og disse regler kan anvendes af EU-investorer i sager anlagt mod tredjelande, af investorer uden for Unionen mod Unionens medlemsstater eller af investorer uden for Unionen mod Unionen selv, når de relevante krav i ICSID-konventionen er opfyldt. Ændringerne af ICSID-reglerne vil således få retsvirkninger for funktionen og anvendelsen af internationale aftaler, som Unionen har indgået, og for afviklingen af retssager, som Unionen måtte være part i. Unionen har derfor en særlig interesse i reformen af ICSID's regler.
                  
               
                     (5)
                  
                  
                     26 af Unionens medlemsstater er medlemmer af ICSID. Disse medlemsstater kan deltage i administrationsrådet og stemme om de ændrede regler i forbindelse med den skriftlige procedure.
                  
               
                     (6)
                  
                  
                     Derfor bør Rådet vedtage Unionens holdning til de påtænkte ændringer af ICSID's regler, således at de medlemsstater, der er kontraherende parter i ICSID-konventionen, og som handler solidarisk i Unionens interesse, kan udtrykke Unionens holdning i ICSID's administrationsråd.
                  
               
                     (7)
                  
                  
                     I forbindelse med ICSID-konventionens procedurer vil ændringerne ajourføre og udvikle ICSID's administrative og finansielle bestemmelser, institutionsregler, voldgiftsregler og forligsregler. Ændringerne vil bl.a. føre til øget gennemsigtighed i sagerne, præcisere bestemmelserne om tidlig afvisning af ubegrundede krav og sikkerhed for omkostninger og gennemføre oplysningsforpligtelser i forbindelse med tredjepartsfinansiering.
                  
               
                     (8)
                  
                  
                     I forbindelse med reglerne for ICSID's supplerende ordning vil de foreslåede ændringer ajourføre og udvikle de administrative og finansielle bestemmelser om ICSID's supplerende ordning, reglerne for voldgiftsordningen vedrørende ICSID's supplerende ordning og reglerne for forligsordningen vedrørende ICSID's supplerende ordning. Størstedelen af ændringerne af ICSID-konventionens procedurer vil også blive afspejlet i reglerne for ICSID's supplerende ordning. Desuden vil anvendelsesområdet for den supplerende ordnings procedurer blive udvidet til at omfatte bl.a. tvister, der involverer regionale organisationer for økonomisk integration.
                  
               
                     (9)
                  
                  
                     I forbindelse med ICSID's undersøgelsesprocedurer opdaterer og udvikler de foreslåede ændringer ICSID's enkeltstående undersøgelsesregler og de administrative og finansielle bestemmelser om undersøgelsesarbejde.
                  
               
                     (10)
                  
                  
                     I forbindelse med ICSID's mægling indfører reformforslaget et nyt sæt mæglingsregler og administrative og finansielle bestemmelser om mægling.
                  
               
                     (11)
                  
                  
                     Ændringerne imødekommer de aktuelle bekymringer, der er givet udtryk for med hensyn til det eksisterende system til bilæggelse af tvister mellem investorer og stater, og forbedrer ICSID's regler væsentligt.
                  
               
                     (12)
                  
                  
                     Den holdning, der skal vedtages på Unionens vegne i henhold til denne afgørelse, berører ikke Unionens og dens medlemsstaters hovedformål på dette område, nemlig at stræbe mod oprettelsen af en permanent multilateral investeringsdomstol, der skal erstatte det nuværende system med investeringsvoldgift med en permanent ordning —
                  
               VEDTAGET DENNE AFGØRELSE:
         
            Artikel 1
            De medlemsstater, der er kontraherende parter i ICSID-konventionen, giver i Unionens interesse i fællesskab udtryk for deres accept af de foreslåede ændringer af ICSID's regler under den skriftlige afstemningsprocedure, der blev indledt af formanden for ICSID's administrationsråd den 20. januar og efter planen afsluttes den 21. marts 2022, ved at godkende de fire udkast til resolutioner med henblik på:
            
                        —
                     
                     
                        at ændre bestemmelserne og reglerne for ICSID-konventionens procedurer (AC(C)/RES/1/2022)
                     
                  
                        —
                     
                     
                        at ændre bestemmelserne og reglerne for ICSID's supplerende ordnings procedurer (AC(C)/RES/2/2022)
                     
                  
                        —
                     
                     
                        at vedtage bestemmelser og regler for ICSID's mæglingsprocedurer (AC(C)/RES/3/2022) og
                     
                  
                        —
                     
                     
                        at vedtage bestemmelser og regler for ICSID's undersøgelsesprocedurer (AC(C)/RES/4/2022).
                     
                  
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 14. marts 2022.
            
               
                  På Rådets vegne
               
               É. BORNE
               
                  Formand
               
            
         
         
            (1)  Domstolens udtalelse 2/15 af 16. maj 2017, ECLI:EU:C:2017:376.